चुनाव सुधारों का कारगर ना होना राजनीति में भ्रष्टाचार को बढ़ावा दे रहा है, इसी कारण उपर किया गया भ्रष्टाचार नीचे को बह रहा है। एक नेता को आगे बढ़ने के लिए प्रतियोगिता में करोड़ों रुपये खर्च करने पड़ रहे हैं। अतः मजबूरन एक नेता को अपने सीमित कार्यकाल में उससे ज्यादा वसूलने की चिन्ता लगी रहती है, क्योंकि पाँच साल बाद उसे फिर से करोड़ों रुपये चाहिएं। नेताओं में सेवाभाव आ ही नहीं सकता, क्योंकि राजनीति लेन-देन का व्यापार बन चुकी है। आज सच्चे, ईमानदार व देशभक्त बिना पैसे लगाए आगे राजनीति में आ नहीं सकते तो देश पर ऐसे ही राजनीतिक व्यापारियों या उद्योगपतियों का कब्जा हो जाएगा। ये तो सब जानते हैं कि व्यापारी पैसा लगाकर कमाने की विद्या में पारंगत होता है। यही हाल रहा तो ‘देश सेवा’ नामक शब्द ‘शब्दकोषों’ की धरोहर बनकर रह जाएगा।